Diari Oficial de la Generalitat Valenciana


Sumari del DOGV 5153, del 13-12-2005 (2005/13668)

ORDE de 28 de novembre de 2005, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes.
--------------------------------------------------------------------------------------------------------------------------------------------------------------

### Dades del document

Número de DOGV
:   5153

Data del DOGV
:   13-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13471


Data del document
:   28-11-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * indústria càrnia
    * ajuda pública
    * ramat
    * indústria agrària
    * cria de bestiar
    * explotació agrària
    * equip agrícola

ORDE de 28 de novembre de 2005, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes. [2005/X13603]
  
L'activitat ramadera de la Comunitat Valenciana va patir una important transformació en els anys compresos entre les dècades seixanta i huitanta del segle passat, a causa de la intensificació dels sistemes de producció. Com a conseqüència, s'hi van construir granges que hui es troben obsoletes pel que fa a la seua distribució i equipament.
  
La necessitat d'incorporar noves tecnologies en instal·lacions i equips de granges es fa patent en aquells aspectes del procés productiu en què han aparegut noves normes que, en els últims anys, exigixen la realització d'inversions. Els camps més evidents, per les necessitats d'abordar programes d'actuació, són el tractament i la gestió de purins i fems d'origen animal, i en general de reducció de l'impacte ambiental de les explotacions ramaderes, la incorporació d'instal·lacions i equips i la realització d'inversions que augmenten la bioseguretat de les granges millorant les seues condicions higienicosanitàries, i la millora del benestar dels animals allotjats en les explotacions.
  
La Conselleria d'Agricultura, Pesca i Alimentació, conscient de les dificultats per a abordar este tipus d'inversions, generalment no productives a curt termini en les explotacions ramaderes, establix unes ajudes per a donar suport a les inversions necessàries que s'emmarquen en el Pla Estratègic de la Conselleria i en la mateixa Llei de Ramaderia de la Comunitat Valenciana. Ho fa recollint un nivell de suport públic que se situa en el màxim permés pel Reglament 1/2004, de la Comissió, de 23 de desembre de 2003, sobre l'aplicació dels articles 87 i 88 del Tractat CE a les ajudes estatals per a les petites i mitjanes empreses dedicades a producció, transformació i comercialització de productes agraris (DOUE de 03.01.2004), per la qual cosa, segons aquell, queden exemptes de notificació.
  
Estes ajudes tenen com a objecte finançar als titulars d'explotacions ramaderes que ho sol·liciten la inversió realitzada per a reduir l'impacte ambiental de les activitats ramaderes, millorar les condicions higièniques de les explotacions i del benestar dels animals de l'explotació.
  
Per tot això, a proposta del director general d'Investigació i Innovació Agrària i Ramaderia,
  
ORDENE
  
Article 1
  
S'establixen, com a annex de la present disposició, les bases reguladores de la línia de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes.
  
DISPOSICIONS ADDICIONALS
  
Primera
  
Es delega en el director general d'Investigació i Innovació Agrària i Ramaderia la concessió i denegació de les ajudes previstes en esta orde.
  
Segona
  
Les ajudes regulades en la present orde es concediran a càrrec de l'aplicació pressupostària 62.34.33.6520.268.54, línia T3090.
  
Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les ajudes estarà condicionada a l'existència en els pressuposts de 2006 de crèdit adequat i suficient per a això.
  
DISPOSICIONS FINALS
  
Primera
  
Es faculta el director general d'Investigació i Innovació Agrària i Ramaderia per a dictar les disposicions necessàries per al desplegament i l'acompliment d'esta orde.
  
Segona
  
Esta norma entrarà en vigor l'endemà de la publicació en el Diari Oficial de la Generalitat Valenciana.
  
València, 28 de novembre de 2005
  
El conseller d'Agricultura, Pesca i Alimentació,
  
JUAN G. COTINO FERRER
  
ANNEX
  
Bases reguladores de la línia per la qual s'establixen ajudes a la inversió en explotacions ramaderes
  
Apartat primer. Objecte de l'ajuda
  
S'establix una línia d'ajudes per als titulars d'explotacions ramaderes de la Comunitat Valenciana que realitzen inversions amb l'objecte de la reducció de l'impacte ambiental de les activitats ramaderes, la millora de les condicions higièniques de les explotacions i/o del benestar dels animals de l'explotació.
  
Les ajudes es destinaran a subvencionar la inversió realitzada pels titulars d'explotacions ramaderes per a:
  
a) El tractament i la gestió de purins i fems d'origen animal i, en general, l'adquisició d'equipaments que estiguen destinats a aconseguir una reducció de l'impacte ambiental de l'activitat ramadera.
  
b) La millora de les instal·lacions existents i la incorporació d'equipaments que augmenten la bioseguretat de les granges millorant les seues condicions higienicosanitàries.
  
c) La millora de les condicions de maneig i allotjament del bestiar, sempre que la inversió redunde en un increment del benestar dels animals allotjats en les instal·lacions.
  
Apartat segon. Beneficiaris
  
Podran ser beneficiaris d'ajudes els titulars d'explotacions ramaderes, persones físiques o jurídiques, així com les comunitats de béns o qualsevol altre tipus d'unitat econòmica o patrimoni separat que, fins i tot sense tindre personalitat jurídica, puguen dur a terme els projectes, les activitats o els comportaments o es troben en la situació que motiva la concessió de la subvenció, i que estiguen inscrits en el Registre d'Explotacions Ramaderes de la Comunitat Valenciana creat per mitjà de la Llei 6/2003, de 4 de març, de Ramaderia de la Comunitat Valenciana, que ho sol·liciten.
  
Apartat tercer. Condicions de la inversió a subvencionar
  
Les condicions mínimes exigides per a subvencionar les inversions recollides en esta línia d'ajudes seran les següents:
  
a) L'explotació haurà de complir les condicions següents:
  
a.1. Acreditar la seua viabilitat econòmica per mitjà d'un estudi realitzat per una empresa de consultoria especialitzada o per mitjà d'un informe econòmic prospectiu realitzat per un tècnic competent i independent. Esta valoració haurà de fer-se considerant les necessitats concretes del mercat en eixe moment i, en particular, les de la Comunitat Valenciana.
  
Les explotacions, per a ser considerades viables econòmicament, hauran de tindre una dimensió de 0,80 unitats de treball agrari com a mínim.
  
a.2. Complir les normes mínimes en matèria de medi ambient de competència en ramaderia, higiene i benestar dels animals, o utilitzar este règim d'ajudes per a assolir-ne el compliment.
  
a.3. El titular de l'explotació haurà de tindre capacitat i competència professional adequada, avaluable per mitjà de 3 anys d'experiència o cursos d'incorporació a l'activitat agrària o d'especialització en ramaderia (amb un mínim acreditat de 150 hores lectives).
  
b) El titular de l'explotació acreditarà l'existència d'eixides comercials a la producció que serà objecte d'ajuda en el cas de nous productes o increment de la capacitat productiva. L'avaluació del mercat la realitzarà una empresa de consultoria especialitzada o un organisme públic. En tot cas, esta avaluació haurà de basar-se en dades recents, fer-se pública i valorar les necessitats concretes del mercat, en especial les eixides comercials que existisquen en eixe moment a la Comunitat Valenciana per als productes esmentats.
  
c) No haurà de concedir-se ajuda en contra del que s'establix en les organitzacions comunes de mercat dels sectors ramaders.
  
d) L'ajuda no podrà auxiliar millores que provoquen un increment en la capacitat productiva de l'explotació de més del 20% de la producció, mesurat en termes d'unitats de bestiar major.
  
e) L'ajuda no es concedirà per a substituir infraestructures o equips ja existents en l'explotació per d'altres de caràcter equivalent.
  
f) Els titulars de les explotacions ramaderes beneficiats per les ajudes per a inversió en explotacions ramaderes hauran de destinar les noves instal·lacions i equips, la construcció i la dotació dels quals hagen estat finançades a càrrec d'esta línia d'ajudes, a l'exercici de l'activitat ramadera durant un període mínim de sis anys.
  
Les despeses subvencionables podran incloure:
  
a) La millora d'immobles i instal·lacions ramaderes d'acord amb els objectes de l'apartat primer.
  
b) La compra de maquinària i equips nous, inclòs el material informàtic.
  
c) Els costs generals, com a honoraris d'arquitectes, enginyers i assessors, i estudis de viabilitat fins a un màxim del 10% de les quantitats recollides en les lletres a i b d'este apartat.
  
Apartat quart. Import de l'ajuda i límits pressupostaris
  
El percentatge d'ajuda pública, d'acord amb l'article 4 del Reglament 1/2004, serà el següent:
  
- El 40% de la inversió en zones normals i el 50% de la inversió en zones desfavorides.
  
- En el cas de les inversions realitzades per jóvens agricultors en els cinc anys següents a la seua instal·lació, el percentatge d'ajuda s'augmentarà a un 50% de la inversió en zones normals i a un 60% de la inversió en zones desfavorides.
  
Estos percentatges d'ajuda del 40% i el 50% podran augmentar-se 20 i 25 punts percentuals respectivament en el cas d'inversions efectuades per a complir normes mínimes de recent introducció, enteses com a tals:
  
a) En el cas de normes que no prevegen cap període transitori, les normes que adquirisquen caràcter obligatori per als agents econòmics no més de dos anys abans de l'inici efectiu de la inversió, o
  
b) En el cas de normes que prevegen un període transitori, normes que adquirisquen caràcter obligatori per als agents econòmics després de l'inici efectiu de la inversió.
  
L'anterior augment es limitarà estrictament a les despeses subvencionables suplementàries necessàries i no s'aplicarà en el cas d'inversions que donen lloc a un increment de la capacitat de producció.
  
El volum màxim d'inversió anual objecte d'ajuda serà de 90.151,82 € per treballador de l'explotació, amb un límit màxim anual de 180.303,63 € per explotació, quan el seu titular siga una persona física o una comunitat de béns. En el cas de titulars que siguen persones jurídiques (cooperatives o SAT), el límit màxim per treballador de l'explotació podrà multiplicar-se pel nombre de socis de l'entitat que acrediten, per l'activitat que hi exercixen, la seua condició de ramaders professionals, fins a un màxim de quatre.
  
S'entendrà per ramaders professionals aquells que complisquen la definició d'agricultor professional, segons s'establix en el Reial Decret 613/2001, és a dir, aquella persona física que siga titular d'una explotació agrària i obtinga almenys el 50% de la seua renda total d'activitats agràries o altres activitats complementàries, sempre que la part de renda procedent directament de l'activitat agrària realitzada en la seua explotació no siga inferior al 25% de la seua renda total i el temps de treball dedicat a activitats agràries o complementàries siga superior a la mitat del seu temps de treball total.
  
Anualment es fixaran els imports globals màxims pels quals es podran concedir estes ajudes i les línies dels pressuposts generals de la Generalitat Valenciana a què es carregarà cada grup d'ajudes.
  
En compliment d'allò que s'establix en l'article 29 del Decret Legislatiu de 26 de juny de 1991, pel qual s'aprova el text refós de la Llei d'Hisenda Publica de la Generalitat Valenciana, la quantitat global del gasto que s'impute a cada un dels exercicis futurs no podrà excedir la quantitat que resulte d'aplicar, al crèdit globalitzat de l'any en què l'operació es comprometa, els percentatges següents; en l'exercici immediat següent, el 70%; en el segon exercici, el 60%, i en el tercer i el quart, el 50%.
  
Si el conjunt de les ajudes sol·licitades supera els fons disponibles, es tindran en compte els criteris de preferència següents:
  
- Explotacions que realitzen inversió en la reducció de l'impacte ambiental de la seua activitat: 20 punts.
  
- Explotacions que realitzen inversió en la millora de les condicions higièniques de l'explotació: 15 punts.
  
- Explotacions que realitzen inversió en la millora de les condicions de benestar animal de l'explotació: 10 punts.
  
- Explotacions els titulars de les quals siguen jóvens agricultors, entesos com a tals els majors de 18 anys i menors de 40 anys: 15 punts.
  
- Explotacions associatives: 10 punts.
  
- Explotacions ubicades en zones desfavorides: 10 punts.
  
- Explotacions prioritàries: 10 punts.
  
- Explotacions qualificades sanitàriament: 5 punts.
  
- Explotacions que acrediten ocupar més percentatge de treballadors discapacitats en relació amb les seues plantilles amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció: 5 punts.
  
En el cas d'inversions que continguen més d'una de les finalitats previstes en l'apartat primer, es valorarà a l'efecte del barem la corresponent a la major inversió.
  
Una vegada aplicada la priorització anterior, es procedirà a un repartiment del fons disponible per a cada expedient. Este repartiment s'establirà per mitjà d'una reducció proporcional de l'import de la subvenció per punts.
  
Apartat cinqué. Presentació de sol·licituds
  
Les sol·licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, dirigida al director general d'Investigació i Innovació Agrària i Ramaderia de la Conselleria d'Agricultura, Pesca i Alimentació.
  
Estes instàncies podran presentar-se en qualsevol de les oficines de la Conselleria d'Agricultura, Pesca i Alimentació de la Comunitat Valenciana, en els dos mesos posteriors a la publicació d'estes bases per al primer exercici 2006 o, per a exercicis posteriors, en el primer mes de cada any natural.
  
La sol·licitud es registrarà abans de l'inici de l'execució de la inversió per a la qual se sol·licita l'ajuda.
  
S'hi inclouran el nom i la raó social del titular de l'explotació ramadera sol·licitant, així com una descripció del pla d'inversió previst. S'hi adjuntarà la documentació següent:
  
- Fotocòpia compulsada del NIF o CIF dels sol·licitants, així com de l'acreditació de la seua personalitat jurídica.
  
- Acreditació de representativitat de la persona representant, si és el cas.
  
- Acreditació del nombre de treballadors de l'explotació i, en el cas de persones jurídiques, justificació del nombre de socis, amb condició de ramaders professionals, segons definició de l'apartat quart.
  
- Sol·licitud de llicència municipal d'obres, si és el cas, quan es propose modificació de volums construïts.
  
- Una memòria en què justificaran la necessitat d'inversió, amb especificació de les seues conseqüències sobre la reducció de l'impacte ambiental, la millora de les condicions sanitàries o el benestar dels animals. Igualment recollirà l'increment de capacitat previst amb les inversions.
  
- Documentació acreditativa de la viabilitat econòmica de la inversió, tal com s'establix en l'apartat tercer, condició a.1, d'esta orde.
  
- Declaració de compliment de normes mínimes en matèria de medi ambient, higiene i benestar dels animals, tal com s'establix en l'apartat tercer, condició a.2, d'esta orde.
  
- Justificació de la capacitat i competència professional adequada, segons s'establix en l'apartat tercer, condició a.3, d'esta orde.
  
- Documentació acreditativa de l'existència d'eixides comercials per al producte objecte d'ajuda, segons s'establix en l'apartat tercer, condició b, d'esta orde.
  
- Una memòria detallada del programa d'inversions a realitzar que inclourà:
  
- Una descripció de les instal·lacions i els equips de les granges abans de les millores previstes.
  
- Una descripció de les infraestructures i els equips nous que s'hagen d'instal·lar.
  
- Una valoració econòmica detallada del cost de modernització de les instal·lacions i els equips, així com de les inversions que suposen un augment de la capacitat productiva. A este efecte, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les característiques especials dels gastos subvencionables no existisca en el mercat prou nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no es trie la proposta econòmica més avantatjosa.
  
- Un calendari d'execució de les obres a realitzar com a màxim durant quatre exercicis pressupostaris, comptador des de l'exercici corresponent a la data de la resolució de l'ajuda. En cas de realitzar-se les inversions en més d'un exercici pressupostari, la inversió mínima a realitzar en cada un dels anys considerats serà del 20% de la inversió total, excepte el primer any.
  
- Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què han d'efectuar-se els pagaments.
  
- Documentació que acredite el compliment de cada un dels criteris de preferència assenyalats en l'apartat quart que siguen aplicables al sol·licitant.
  
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
  
- Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat Valenciana) i davant la Seguretat Social.
  
Apartat sisé. Procediment de concessió
  
La instrucció del procediment de concessió de subvencions correspon als servicis territorials de la Conselleria d'Agricultura, Pesca i Alimentació, que realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, els quals remetran a l'òrgan col·legiat les sol·licituds avaluades.
  
L'òrgan col·legiat encarregat de realitzar un Informe de concessió de les ajudes, a la vista de les sol·licituds avaluades, estarà integrat per tres membres: el cap del Servici de Producció i Sanitat Animal, el cap del Servici de Tecnologia Ramadera i el cap de la Secció de Foment Ramader.
  
Este informe es tornarà als servicis territorials per a formular la preceptiva proposta de resolució.
  
A la vista de la documentació aportada, inclosa l'acta dels servicis veterinaris i la proposta dels òrgans d'instrucció, el conseller d'Agricultura, Pesca i Alimentació resoldrà la concessió d'estes ajudes d'acord amb el procediment previst en l'apartat quart. La resolució inclourà:
  
- La concessió o denegació expressa de la subvenció, amb els terminis que s'atorguen per a executar les inversions, que s'ajustaran al calendari del pla d'inversió presentat pel sol·licitant i que no podrà ser superior a quatre exercicis econòmics.
  
- La distribució de les ajudes per anualitats, amb l'exigència de la realització, com a mínim, d'un 20% d'inversió en cada un dels exercicis econòmics per als quals es concedixen les ajudes, excepte en el primer any.
  
- L'exigència de presentar en un termini de tres mesos, quan així s'exigisca en la normativa vigent, un projecte tècnic d'inversió.
  
La no-presentació en termini de la documentació exigida en el punt 3 suposarà la pèrdua de l'ajuda.
  
El termini màxim per a resoldre i notificar la resolució del procediment no podrà excedir sis mesos des de la finalització del termini de presentació de sol·licituds. La falta de resolució expressa en este termini tindrà efecte desestimatori.
  
Apartat seté. Realització de la inversió, procediment de control i pagament de les ajudes
  
Les inversions i reformes seran realitzades i justificades davant de l'administració fins al dia 1 de novembre de cada exercici pressupostari per al qual haja estat concedida la subvenció, per mitjà de compte o certificat justificatiu, adjuntant-hi les factures de tercers corresponents a estes, així com els seus justificants bancaris de pagament.
  
La presentació dels documents anteriors es realitzarà en les oficines de la Conselleria d'Agricultura, Pesca i Alimentació.
  
Una vegada finalitzades totes les inversions en l'explotació ramadera, l'interessat haurà d'aportar una comunicació de finalització de la inversió, juntament amb les factures de tercers pendents d'eixe exercici i els seus justificants bancaris de pagament.
  
En cas de modificació de volums construïts, es presentarà la llicència municipal d'obres.
  
En el supòsit de modificacions substancials de les instal·lacions on es realitzen les activitats enumerades en l'annex 1 de la Llei 16/2002, d'1 de juliol, de prevenció i control integrats de la contaminació, hauran d'aportar resolució favorable de l'autorització ambiental integrada.
  
A la vista dels documents aportats, la Direcció General d'Investigació i Innovació Agrària i Ramaderia autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures justificades o els projectes aportats.
  
Els servicis veterinaris de la Conselleria d'Agricultura, Pesca i Alimentació duran a terme una inspecció en totes les explotacions sol·licitants per comprovar el compliment de les condicions exigides a estes en la present orde.
  
Apartat huité. Procediment de pagament parcial
  
En totes les ajudes referides en esta orde, es podran realitzar pagaments fraccionats parcials, amb justificació prèvia de la realització de la inversió corresponent, fins a un màxim del 60% de la subvenció total concedida per a eixe exercici.
  
La justificació es realitzarà per mitjà de la presentació dels certificats corresponents i d'acord amb l'apartat seté d'esta orde.
  
Apartat nové. Incompatibilitat de les ajudes
  
La percepció de les ajudes previstes en estes bases reguladores per a la realització d'inversions en explotacions ramaderes és incompatible amb qualsevol altra ajuda de l'administració nacional o comunitària destinada a la mateixa finalitat, concretament amb les establides en el Reial Decret 613/2001.
  
A este efecte, els servicis tècnics realitzaran comprovacions periòdiques.
  
Apartat deu. Devolució de quantitats indegudament rebudes
  
Els beneficiaris de les ajudes procediran al reintegrament de les quantitats percebudes i els serà exigit l'interés de demora des del moment del pagament de la subvenció en els casos següents:
  
a) Incompliment de l'obligació de justificació o justificació insuficient del gasto subvencionat.
  
b) Obtenció de la subvenció sense posseir les condicions requerides per a això.
  
c) Incompliment de la finalitat per a la qual es va concedir la subvenció.
  
d) Incompliment de les obligacions imposades per l'administració als beneficiaris amb motiu de la concessió de la subvenció.
  
Quan la falta de justificació del gasto subvencionable siga parcial, el reintegrament de la subvenció serà el que corresponga a les despeses no justificades. Els incompliments a què es referixen els apartats b, c i d donaran lloc al reintegrament total de la subvenció percebuda.
  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que es contenen en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
Apartat onze. Revisió
  
Tota alteració de les condicions tingudes en compte per a la concessió de l'ajuda o la subvenció i, en tot cas, l'obtenció incompatible d'estes, a què es fa referència en l'apartat nové, podrà donar lloc a la modificació de la resolució concessiva.
  
Apartat dotze. Normativa aplicable
  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.